# ORDNING FOR

*Innsettelse av forstander og/eller* eldste som er ordinert

# Den Evangelisk Lutherske Frikirke

**Orientering**

1. Innsettelseshandlingen forutsetter ordinasjon. Til tjenesten med Ord og sakrament (hyrdetjenesten) kalles og ordineres i vår kirke forstandere og eldste. Presbyteriets tilsynsmann ordinerer forstandere. Menighetens forstander ordinerer de eldste.
2. Innsettelsen foretas i menighetens gudstjeneste.
3. Den som innsettes **I**, den som leder innsettelseshandlingen **L** og de som assisterer ved handlingen, inntar sine plasser fremst i kirken.
4. *Kursivering* betyr at liturgen skal tilpasse ordene til den aktuelle situasjon med hensyn til kjønn og tall, for eksempel han / hun, ham / henne, det / de / dem osv.
5. Salmer: Lovsanger til Gud som skaper, Kristus som frelser og Den Hellige Ånd som veileder, bønnerop, lovprisningsvers, forkynnende sanger og åndelige viser. Disse fremføres primært av menigheten i fellesskap, men kan også synges av kor/korgrupper, solister o.a. Salmen skal understreke den kirkelige handlingens bibelske karakter og hjelpe de fremmøtte i å respondere på Guds ord og vilje.

## Salme

Handlingen starter med en passende salme/ sang. De medvirkende kan komme inn i prosesjon. De som skal delta tar plass fremme

## Presentasjon og bønn

Her kan sies:

**L** Kjære menighet.

Nåde være med dere og fred fra Gud, vår Far, og Herren Jesus Kristus.

**L** Menigheten har kalt (navnet nevnes) til tjeneste som *forstander*/ *eldste. Hun/han* ble ordinert til tjeneste i (her nevnes sted og tid) og har tidligere hatt sin tjeneste som (her nevnes stillingen) i (her nevnes menighet/ virke).

Den som skal innsettes reiser seg når navnet nevnes.

**L** I dag skal denne medarbeider under håndspåleggelse og bønn innsettes til tjeneste, med ansvar for den hyrdetjeneste som dere har kalt *henne/ham* til i denne menighet.

Her kan bes:

**L** La oss be.

Evige Gud, du som kan bruke svake og syndige mennesker i din tjeneste, vi takker deg fordi du kalte apostlene og grunnla din kirke på jorden. Vi ber deg, velsign (navnet nevnes) ved din Ånd, du som gir kraft, kjærlighet og sindighet. Hjelp oss alle å tjene deg med våre nådegaver og med alt vi eier, så vi sammen kan bygge vår menighet på den ene, sanne grunnvoll, Jesus Kristus vår Herre.

Den som skal innsettes setter seg.

## Skriftlesning

**L** La oss høre hva Guds ord sier om den hellige tjeneste.

To av følgende tekster leses av dem som assisterer.

**L** Det står skrevet i

a) Matt 28,18-20

b) Joh 20,19-23

c) Joh 21,15-17

d) Tit 1,7-9

e) 1 Pet 5,1-7

f) Mal 2, 5-7

Den som leser siste tekst avslutter skriftlesningene med:

Slik lyder Herrens ord.

## Innsettelsestale

Den som leder innsettelseshandlingen holder en kort tale over en passende tekst, gjerne en av de som er lest. Talen rettes dels til ordinanden og dels til menigheten.

## Formaning og løftesavleggelse

Den som skal innsettes og de som assisterer reiser seg.

**L** Guds ord taler til oss om hyrdetjenesten, om de løfter og de krav som hviler over den. Jesus har lovet å være med sine tjenere alle dager inntil verdens ende. En hyrde skal våke over menigheten, slik at den bygges sannheten tro i kjærlighet.

Når du nå har tatt imot kallet fra denne menighet og skal gå inn i hyrdetjenesten her, pålegger og formaner jeg *deg* til

* å lede i kjærlighet
* å våke over menigheten i bønn, og hjelpe den til å holde fast ved Guds ord
* å formane og veilede til sann omvendelse, levende tro og et hellig liv
* å leve i vennlighet og mildhet mot alle mennesker, etter Jesu Kristi forbilde
* å trenge stadig dypere inn i Den hellig skrift og den kristne tros sannheter.

**L** spør hver enkelt

(Navnet nevnes), lover du for Guds åsyn og i denne menighets nærvær at du vil gjøre dette med troskap, ved den nåde og kraft som Gud vil gi deg?

**I** Ja

**L** Så gi meg hånden på det.

Den som innsettes bekrefter sitt løfte med håndslag til lederen av handlingen.

## Håndspåleggelse og bønn

**L** La oss be om Herrens velsignelse over din gjerning.

Den som innsettes kneler. De som deltar legger hånden på hodet til den som innsettes og ber en kort bønn hver. Den som leder innsettelseshandlingen avslutter med bønn, for eksempel:

**L** Barmhjertige Gud, himmelske Far. Vi takker deg for den tjener som her kneler for ditt åsyn.

Send *henne/ham* din Ånd med tjenestens gaver, så *hun/han* kan bli en trofast hyrde, og en vis og tålmodig tjener for din menighet. Vær med *henne/ham* i motgang og prøvelser, gi *henne/ham* styrke til å lide for evangeliets skyld, og hjelp *henne/ham* til å stole på deg under alle forhold. Gi *henne/ham* å tjene deg slik at ditt folk kan bli styrket og ditt navn bli æret, nå og alltid.

**A** Vår Far i himmelen! La navnet ditt helliges. La riket ditt komme.

La viljen din skje på jorden slik som i himmelen. Gi oss i dag vårt daglige brød,

og tilgi oss vår skyld,

slik også vi tilgir våre skyldnere. Og la oss ikke komme i fristelse, men frels oss fra det onde.

For riket er ditt,

og makten og æren i evighet. Amen.

Den som nå er innsatt i tjenesten, reiser seg.

## Fremstilling og formaning til menigheten

**L** Kjære menighet.

Så fremstiller jeg (navnet nevnes) som rettelig kalt og innsatt til tjeneste som *forstander/eldste* for denne Guds menighet. Ta imot *henne/ham* i kjærlighet og gi selv akt på det som Herren formaner sin menighet til.

Det står skrevet i Hebreerbrevet i det 13. kapittel:

Vær lydige mot deres ledere og rett dere etter dem! For de våker over sjelene deres og skal en gang avlegge regnskap. Sørg for at de kan gjøre det med glede, uten å sukke. Ellers blir det ikke til gagn for dere. Heb 13,17

Paulus skriver også:

Vi ber dere, søsken: Vis respekt for dem som sliter og arbeider blant dere, de som er deres foresatte i Herren, og som rettleder dere. Dere skal vise dem den største kjærlighet og respekt på grunn av den gjerningen de gjør. Lev i fred med hverandre! 1 Tess 5,12-13

Slik lyder Herrens ord.

## Salme

Her kan synges en kort salme.

## Vita og preken/hilsen

Den innsatte kan her meddele sitt vita, holde dagens preken, eller fremføre en hilsen.

## Salme